Diari Oficial de la Generalitat Valenciana


Sumari del DOGV 8347, del 26-07-2018 (2018/7352)

ACORD de 17 de juliol de 2018, de la Mesa de les Corts, sobre la gestió de les convocatòries de l'oferta pública d'ocupació de les Corts de 2018.
-------------------------------------------------------------------------------------------------------------------------------------------------

### Dades del document

Número de DOGV
:   8347

Data del DOGV
:   26-07-2018

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2018/7352


Data del document
:   17-07-2018

Organisme emissor
:   Corts Valencianes

Tipus de document
:   Acord

ACORD de 17 de juliol de 2018, de la Mesa de les Corts, sobre la gestió de les convocatòries de l'oferta pública d'ocupació de les Corts de 2018. [2018/7352]  
La Mesa de les Corts, oït el Consell de Personal i amb el debat i la negociació previs en la Mesa Negociadora del Personal de les Corts, va adoptar l'Acord número 2.298/IX, de 30 de gener (BOC 253, 23.02.2018), pel qual es va aprovar la creació, modificació, supressió i reclassificació de diverses places de la plantilla de la Secretaria General i la modificació subsegüent de la relació de llocs de treball de les Corts, i es va assumir explícitament en l'apartat tercer, annex I, subapartat II, 4.t, entre altres, el compromís de les Corts d?«elaborar i aprovar l'oferta anual d'ocupació pública de les Corts corresponent al 2018 i convocar al llarg de 2018 i 2019 els processos de selecció de personal necessaris per a cobrir les places que es creen i aquelles altres de la mateixa categoria que es troben vacants, tot això amb la finalitat d'avançar en la reducció de la temporalitat que actualment afecta la provisió de diversos llocs de treball de la Secretaria General.»  
  
En compliment d'aquest acord, com a culminació del treball desenvolupat per la comissió tècnica constituïda i integrada per una representació de les Corts i el Consell de Personal, oït el Consell de Personal i amb el debat i la negociació previs en la Mesa Negociadora del Personal de les Corts, la Mesa de les Corts va adoptar l'Acord número 2.633/IX, de 6 de juny de 2018, pel qual es va aprovar l'oferta pública d'ocupació de les Corts corresponent a l'exercici 2018. En l'apartat cinqué, relatiu a les «mesures d'estabilització d'ocupació», s'indica:  
«5.1. Les mesures d'estabilització d'ocupació es faran efectives mitjançant la participació en els procediments selectius de caràcter obert de les places que hagen estat exercides per personal interí que a aquest efecte es convoquen, o anàlogues a les anteriors, que es determinen en l'acord de gestió de les convocatòries d'aquesta oferta pública d'ocupació. Tot això, amb respecte als principis de lliure concurrència, publicitat, igualtat, mèrit i capacitat, així com als que regeixen amb caràcter general l'accés a la funció pública.  
5.2. Aquests processos selectius es tramitaran unitàriament amb les convocatòries de nou ingrés de les places corresponents.  
5.3. Aquests processos selectius podran valorar, entre altres mèrits, el temps de serveis prestats en les administracions públiques i l'experiència en els llocs de treball objecte de la convocatòria.  
5.4. En tot cas, aquestes mesures quedaran recollides en l'acord de gestió de les convocatòries de l'oferta pública d'ocupació.  
5.5. Respecte de les places afectades per un pla d'ocupació que haja previst una promoció interna i la supressió d'un determinat col·lectiu, els serveis prestats en aquest últim es consideraran, a l'efecte de valoració de mèrits, prestats en el superior en què s'haja integrat el personal afectat. A aquest efecte, se li valorarà el temps en el grup inferior com si fóra en el superior al qual ha sigut reconvertit el col·lectiu.»  
Tots aquests acords i el que en aquesta reunió adopta la Mesa de les Corts constitueixen elements integrants d'un procés complex d'actuacions dissenyat i articulat, amb la màxima col·laboració entre les parts, en el marc dels treballs de la comissió tècnica constituïda per una representació de les Corts i el Consell de Personal. Tot això amb la finalitat d'avançar en la resolució dels problemes i les necessitats de l'administració de les Corts que es van diagnosticar en l'inici del procés i que es descriuen detalladament en els antecedents i la fonamentació de l'Acord número 2298/IX, de 30 de gener, adoptat per la Mesa de les Corts.  
La comissió tècnica esmentada s'ha reunit almenys en quinze ocasions, sessions de treball a les quals han d'afegir-se les tres reunions realitzades per la Mesa Negociadora del Personal de les Corts amb caràcter previ a l'adopció dels acords corresponents per la Mesa de les Corts, amb la legítima finalitat d'aconseguir el màxim consens possible en l'adopció de les decisions que havien de prendre's en cada cas.  
  
Aquest document d'acord de gestió de les convocatòries de l'oferta pública d'ocupació de les Corts de 2018 és el resultat d'aquests treballs i d'aquest procés negociador. Mitjançant aquest document es pretén establir un marc general aplicable a totes les convocatòries de places incloses en l'oferta esmentada dins del qual la Mesa de les Corts haurà d'exercir la competència que legalment li correspon en el moment d'aprovació de les bases dels processos selectius que es convoquen per a l'accés a aquelles places. Aquest document integra l'adopció, amb caràcter excepcional, en l'oferta pública d'ocupació de les Corts de 2018, de mesures d'estabilització de l'ocupació temporal a la qual s'ha recorregut intensament en l'administració de les Corts en les successives legislatures de les Corts i que presenta una problemàtica que ha d'afrontar-se atenent les circumstàncies singulars de la institució parlamentària i en el context de les actuacions que es desenvolupen en altres institucions i administracions públiques que pateixen fenòmens semblants.  
Les mesures d'estabilització indicades es projecten sobre totes les places incloses en l'oferta pública d'ocupació, incloses les de nova creació, tenint en compte que la provisió temporal per funcionaris/àries interins s'ha produït en tots els nivells de l'administració de les Corts: des dels llocs de cap de servei fins als classificats com a subgrup C2, circumstància que ha d'unir-se a la creació recent de places classificades com a A1, per a la configuració d'un nivell tècnic directiu que permeta passar en aquesta administració d'un sistema de provisió dels llocs de direcció per concurs oposició a un sistema de provisió d'aquests llocs per concurs entre els que reunisquen els requisits establits en cada cas; a tot això ha de sumar-se el compromís adquirit per les Corts de culminar el procés de canvi de subgrup A2 a subgrup A1, aprovat per la Mesa Negociadora l'any 2011, i l'homogeneïtzació subsegüent de la classificació dels llocs de tècnic superior especialitzat de nova creació i els que resulten de la culminació del procés de canvi de subgrup referit.  
  
  
Això justifica l'extensió singular de les mesures d'estabilització acordades amb la finalitat d'adaptar l'aplicació de les actuacions autoritzades legalment a la singularitat organitzativa i la situació real de l'administració de les Corts en les últimes legislatures i en l'actual, i de no crear greuges il·legítims entre els diferents col·lectius de funcionaris i funcionàries interins que puguen resultar afectats per aquella situació i per les mesures que s'acorden per a corregir-la.  
En aquest sentit ha de valorar-se l'apartat sisé, «Mesures d'estabilització d'ocupació», de l'Acord de gestió de convocatòries que se sotmet a l'aprovació de la Mesa de les Corts, el subapartat 1 del qual diu: «Aquestes mesures d'estabilització d'ocupació es faran efectives mitjançant la participació en els procediments selectius de caràcter obert de les places que hagen estat exercides per personal interí que a aquest efecte es convoquen o anàlogues a les anteriors. Tot això amb respecte als principis de lliure concurrència, publicitat, igualtat, mèrit i capacitat, com també als que regeixen amb caràcter general l'accés a la funció pública».  
La Mesa Negociadora del Personal de les Corts, en la reunió del 16 de juliol de 2018, ha acordat, per majoria, elevar a la Mesa de Les Corts la proposta d'Acord de gestió de les convocatòries de l'oferta pública d'ocupació de les Corts de 2018, elaborada per la comissió tècnica creada entre les Corts i el Consell de Personal. Ha de fer-se constar que, en la mateixa reunió, la Mesa Negociadora del Personal de les Corts ha acordat, també per majoria, elevar a la Mesa de les Corts la proposta de modificació tècnica de l'Estatut de personal de les Corts que haurà d'aplicar-se per a la convocatòria de les places incloses en l'oferta esmentada, una vegada es culmine el procediment específic de tramitació d'aquesta modificació legislativa establit pel Reglament de les Corts.  
En virtut de l'anterior, la Mesa de les Corts, en exercici de la competència que li assigna l'Estatut de personal de les Corts, en la reunió del 17 de juliol de 2018, ha adoptat el següent  
  
  
ACORD  
  
Primer  
Aprovar l'Acord de gestió de les convocatòries de l'oferta pública d'ocupació de les Corts de 2018 que s'adjunta com a annex a aquest acord.  
  
Segon  
Publicar aquest acord en el Butlletí Oficial de les Corts i en el Diari Oficial de la Generalitat Valenciana.  
  
Tercer  
Traslladar-lo al Consell de Personal de les Corts, a la Mesa Negociadora del Personal de les Corts, a l'Àrea Administrativa Parlamentària, al Servei Econòmic i a la Intervenció de les Corts.  
  
Palau de les Corts, València, 17 de juliol de 2018  
  
El president,  
ENRIC MORERA I CATALÀ  
El secretari primer,  
EMILIO ARGÜESO TORRES  
  
  
  
ANNEX  
Acord de gestió de les convocatòries  
de l'oferta pública d'ocupació de les Corts 2018  
  
Primer. Els processos selectius corresponents a aquesta oferta pública d'ocupació s'articularan a través del sistema de concurs oposició, en els quals la puntuació de la fase d'oposició serà del 60 % i la del concurs, del 40 % del valor de la nota final.  
  
Segon. En la fase d'oposició (màxim 60 punts), l'aprovat s'obtindrà amb la puntuació que preveja la convocatòria, que en cap cas serà inferior al 50 % de la puntuació màxima de cada exercici eliminatori.  
1. Nombre d'exàmens  
a) Per als subgrups A1 es proposen tres exercicis:  
Primer exercici: teòric: màxim de 30 punts.  
Segon exercici: pràctic: màxim de 25 punts.  
Tercer exercici, obligatori no eliminatori: valencià: màxim de 5 punts.  
  
b) Per als subgrups A2 es proposen tres exercicis:  
Primer exercici: teòric: màxim de 30 punts.  
Segon exercici: pràctic: màxim de 25 punts.  
Tercer exercici, obligatori no eliminatori: valencià: màxim de 5 punts.  
c) Per als subgrups C1 es proposen tres exercicis:  
Primer exercici: teòric tipus test: màxim de 30 punts.  
Segon exercici: pràctic: màxim de 25 punts.  
Tercer exercici, obligatori no eliminatori: valencià: màxim de 5 punts.  
d) Per al subgrup C2 es proposen tres exercicis:  
Primer exercici: teòric tipus test: màxim de 30 punts.  
Segon exercici: pràctic: màxim de 25 punts.  
Tercer exercici, obligatori no eliminatori: valencià: màxim de 5 punts.  
2. Exercicis tipus test: les preguntes en blanc no penalitzaran.  
3. Nombre de temes:  
a) A1: 80 temes.  
b) A2: 60 temes.  
c) C1: 35 temes.  
d) C2: 20 temes.  
  
Tercer. En la fase de concurs (40 punts).  
De la puntuació total màxima, es valorarà amb 25 punts l'experiència i amb 15 punts la resta de mèrits.  
Es computaran els mèrits al·legats per les persones participants que hagen sigut obtinguts, o estiguen en condició d'obtenir-los, fins a la data de finalització del termini de presentació d'instàncies.  
De la valoració de l'experiència (màxim 25 punts):  
1. Experiència en plaça anàloga en qualsevol administració parlamentària: 0,16/mes treballat.  
2. Experiència en plaça anàloga en altres administracions, entitats o institucions públiques: 0,08/mes treballat.  
3. Experiència en qualsevol administració parlamentària: 0,08/mes treballat.  
4. Experiència en qualsevol administració: 0,04/mes treballat.  
5. Experiència en lloc de treball amb funcions semblants en el sector privat: 0,04/mes treballat.  
De la valoració de la resta de mèrits (màxim 15 punts):  
Es valorarà la formació, les titulacions acadèmiques iguals o superiors a l'exigida en la convocatòria, el coneixement del valencià i d'idiomes:  
1. Formació homologada, impartida o rebuda, relacionada amb les funcions de la plaça, fins a un màxim de 8 punts.  
2. Titulacions acadèmiques oficials iguals o superiors a l'exigida en la convocatòria, fins a un màxim de 4 punts (excloent la necessària per a l'accés).  
3. Coneixement de valencià, fins a un màxim de 6 punts.  
a) A1: 0,25 punts.  
b) A2 (grau oral): 0,50 punts.  
c) B1 (grau elemental): 1, 00 punt.  
d) B2: 2,00 punts.  
e) C1 (grau mitjà): 4,00 punts.  
f) C2 (grau superior): 6,00 punts.  
4. Capacitació tècnica en valencià, fins a un màxim de 2 punts.  
  
a) Llenguatge en mitjans de comunicació: 0,20 punts.  
b) Llenguatge administratiu: 0,60 punts.  
c) Correcció de textos: 1, 50 punts.  
5. Coneixement d'idiomes, fins a un màxim de 4 punts.  
6. Haver superat anteriorment tots els exercicis del concurs oposició per a l'accés a una plaça de categoria semblant: 1 punt.  
  
Quart. Casos d'empat. Els casos d'empat que es produïsquen es dirimiran de la manera següent:  
1. En primer lloc, caldrà ajustar-se a la major puntuació obtinguda en la fase d'oposició.  
2. En segon lloc, si persisteix l'empat, es dirimirà per la major puntuació obtinguda en els distints apartats del barem del concurs, pel mateix ordre numèric en què figuren relacionats.  
3. En tercer lloc, si l'empat es produeix entre persones de distint sexe, es dirimirà a favor del sexe infrarepresentat dins del col·lectiu de persones que formen part del cos del subgrup en qüestió, en data de publicació d'aquesta convocatòria.  
  
Cinqué. Cobertura temporal de llocs de treball: borses de treball.  
1. Les convocatòries corresponents per a l'accés a les places preveuran la formació de borses de treball integrades pels que hagen participat en les proves selectives realitzades per les Corts Valencianes, no hagen obtingut plaça de funcionari o funcionària i hagen aprovat almenys un dels exercicis del procés. Aquestes llistes estaran ordenades segons la puntuació rebuda en cada procés selectiu. L'administració parlamentària hi recorrerà quan necessite cobrir llocs de treball per personal interí, sempre que reunisquen els requisits exigits per a l'accés al lloc, excepte renúncia.  
2. El procediment que cal aplicar en aquests casos serà l'establit en l'Acord de la Mesa de les Corts pel qual s'aprova el Reglament per a la selecció del personal interí de les Corts Valencianes.  
  
Sisé. Mesures d'estabilització d'ocupació.  
1. Aquestes mesures d'estabilització d'ocupació es faran efectives mitjançant la participació en els procediments selectius de caràcter obert de les places que hagen estat exercides per personal interí que a aquest efecte es convoquen o anàlogues a les anteriors. Tot això amb respecte als principis de lliure concurrència, publicitat, igualtat, mèrit i capacitat, com també als que regeixen amb caràcter general l'accés a la funció pública.  
2. Una vegada culminat el futur procés de reclassificació, l'analogia a què es fa referència en l'apartat tercer d'aquest acord (valoració de l'experiència) s'aplicarà entre les places d'arxiver bibliotecari documentalista i les places de tècnic superior d'informació i documentació, entre les places de traductor corrector i les places d'assessor lingüístic, entre les places classificades com a A1 i les places de tècnic superior i entre la plaça d'analista programador i les de tècnic mitjà de sistemes.